b'\n_START_ARTICLE_\nJo\xc5\xbeko Udovi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval v rojstnem kraju, se tu izu\xc4\x8dil za sla\xc5\xa1\xc4\x8di\xc4\x8darja, delal v sla\xc5\xa1\xc4\x8di\xc4\x8darni do pobega iz Trsta preko Tolmina v Jugoslavijo (1930), ker je kot \xc4\x8dlan Mladinskega dru\xc5\xa1tva pri Sv. Ivanu v Trstu sodeloval s tigrovcema F. Maru\xc5\xa1i\xc4\x8dem in F. Bidovcem. Po prihodu v Slovenijo je najprej \xc5\xbeivel v Celju, nato v Ljubljani, kjer je bil \xc4\x8dlan emigrantskega dru\xc5\xa1tva So\xc4\x8da, od 1934 pa v Zagrebu, kjer se je vklju\xc4\x8dil v emigrantsko dru\xc5\xa1tvo Istra, sodeloval s sindikati v stavkah ter 1937 postal \xc4\x8dlan KPJ. Do leta 1941 je bil ve\xc4\x8dkrat aretiran in zaprt. Ob napadu Nem\xc4\x8dije na Jugoslavijo je v zagreb\xc5\xa1ki delavski \xc4\x8detrti Tre\xc5\xa1njevka organiziral osvobodilno gibanje. Usta\xc5\xa1ka policija mu je bila nenehno na sledi, zato se je novembra 1942 vrnil v Trst in sodeloval s tamkaj\xc5\xa1nimi aktivisti, bil \xc4\x8dlan novoustanovljenega okro\xc5\xbenega komiteja KPS za Trst, predvsem pa je vzdr\xc5\xbeeval stike s Komunisti\xc4\x8dno partijo Italije (KPI) ter organiziral odhajanje v partizane, dokler ni pri\xc5\xa1lo ob odhodu mladincev iz Treb\xc4\x8d (italijansko Trebiciano) v NOV do spopada s policijo, ki je enega mladinca ujela, zasli\xc5\xa1ala in razkrila Udovi\xc4\x8devo organizacijo. V policijski akciji so Udovi\xc4\x8da v tr\xc5\xbea\xc5\xa1ki ulici Ginnastica obkolili, on pa si je sodil sam.'